
PROJEKTS uz 23.10.2026.

domes ārkārtes sēde 04.11.2026.
sagatavotājs: Dzintars Vītoliņš, 
Lelde Balode
ziņotājs: Lelde Balode

	LĒMUMS	
Ādažos, Ādažu novadā
				
2026. gada 4. novembrī  					         Nr.«DOKREGNUMURS»	



Par dalību EKII finansēto projektu atklātā konkursā “Plūdu risku mazināšanas, novēršanas un noturības pret plūdiem veicināšanas pasākumi pašvaldībās” ar projektu “Ādažu novada plūdu risku novēršanas un reaģēšanas kapacitātes stiprināšana” 

Ministru kabinets 2026. gada 29. septembrī apstiprināja noteikumus Nr. 606 “Emisijas kvotu izsolīšanas instrumenta finansēto projektu atklāta konkursa “Plūdu risku mazināšanas, novēršanas un noturības pret plūdiem veicināšanas pasākumi pašvaldībās” (turpmāk – Konkurss), kas paredz atbalsta sniegšanu pašvaldībām, lai veicinātu pielāgošanās klimata pārmaiņām pasākumu īstenošanu apdzīvotās vietās (pilsētās un ciemos).
Konkursa mērķis ir mazināt plūdu riskus, novērst plūdu izraisītās sekas un paaugstināt pašvaldību apdzīvoto vietu noturību pret plūdiem, vienlaikus sekmējot Latvijas pielāgošanās klimata pārmaiņām plāna laika posmam līdz 2030. gadam un pašvaldību politikas plānošanas dokumentu īstenošanu pielāgošanās klimata pārmaiņām jomā.
Konkursa ietvaros viena no atbalstāmajām aktivitātēm ir plūdu izraisīto seku novēršanai un noturības pret plūdiem veicināšanai paredzētu iekārtu, tehnikas un tehnoloģiju iegāde (turpmāk – aktivitāte Nr. 22.2).
Konkursa ietvaros maksimāli pieļaujamā finanšu instrumenta atbalsta intensitāte nepārsniedz 85 % no projekta kopējām attiecināmajām izmaksām. Atlikušais finansējums  nodrošināms no pašvaldības budžeta.
Konkursa ietvaros pieejamais finanšu instrumenta finansējums (turpmāk – finansējums) ir 40 000 000 euro, tajā skaitā:
1) plūdu risku mazināšanai un novēršanai, kā arī noturības pret plūdiem veicināšanai paredzētas infrastruktūras izbūvei, pārbūvei un atjaunošanai – 35 500 000 euro;
2) plūdu izraisīto seku novēršanai un noturības pret plūdiem veicināšanai paredzētu iekārtu, tehnikas un tehnoloģiju iegādei – 4 500 000 euro.
Konkursa ietvaros apstiprinātā projekta īstenošanas termiņš ir ne ilgāks par 60 mēnešiem, skaitot no dienas, kad stājies spēkā starp projekta iesniedzēju un Vides investīciju fondu noslēgtais projekta līgums.
Pamatojoties uz Noteikumos paredzētajiem nosacījumiem un izvērtējot Ādažu novada pašvaldības tehnisko kapacitāti plūdu risku mazināšanai, preventīvo pasākumu īstenošanai un operatīvai reaģēšanai plūdu apdraudējuma situācijās, Ādažu novada pašvaldības aģentūra “Carnikavas komunālserviss” (turpmāk – Aģentūra) ierosina piedalīties Emisijas kvotu izsolīšanas instrumenta finansēto projektu atklātajā konkursā, iesniedzot projekta “Ādažu novada plūdu risku novēršanas un reaģēšanas kapacitātes stiprināšana” (turpmāk – Projekts) iesniegumu aktivitātē 22.2.
Projekta ietvaros plānots iegādāties riteņu ekskavatoru ar papildus izlieci un dīzeļģeneratoru 100 kVA. Ekskavatora iegāde ļaus pašvaldībai operatīvāk un efektīvāk veikt meliorācijas sistēmu uzturēšanas un atjaunošanas darbus, tostarp novadgrāvju pārtīrīšanu, aizsprostojumu likvidēšanu un ūdens noteces atjaunošanu grūti pieejamās vietās, tādējādi mazinot teritoriju applūšanas risku. Savukārt pārvietojamais dīzeļģenerators ar jaudu 100 kVA būs paredzēts rezerves elektroapgādes nodrošināšanai polderu sūkņu stacijās elektroenerģijas padeves pārtraukumu gadījumos, lai nodrošinātu sūkņu staciju darbības nepārtrauktību un samazinātu polderu teritoriju applūšanas risku.
Pašvaldības civilās aizsardzības un operatīvās reaģēšanas spēju stiprināšanai ir būtiski nodrošināt atbilstošas tehnikas un aprīkojuma pieejamību, kas ļautu savlaicīgi īstenot preventīvus plūdu risku mazināšanas pasākumus un operatīvi reaģēt uz plūdu apdraudējuma situācijām. Minēto iekārtu iegāde stiprinās pašvaldības tehnisko kapacitāti, uzlabos spēju patstāvīgi veikt nepieciešamos meliorācijas sistēmu uzturēšanas un avārijas seku novēršanas darbus, kā arī veicinās efektīvāku plūdu risku pārvaldību un pašvaldības noturību pret plūdiem.
Riteņa ekskavatora ar papildu izlieci indikatīvā iegādes summa ir 302 500 euro, savukārt dīzeļģeneratora (100 kVA) indikatīvā iegādes summa ir 42 350 euro. Minētajās summās ietilpst arī piegādes, uzstādīšanas, nodošanas ekspluatācijā un citu ar iegādi saistīto izdevumu izmaksas, ciktāl tās atbilstoši Konkursa nosacījumiem ir attiecināmas.
Projekta indikatīvās kopējās izmaksas ir 344 850 euro, no kurām 200 000 euro (58 % no kopējām izmaksām) plānots segt no Emisijas kvotu izsolīšanas instrumenta (EKII) finansējuma, savukārt 144 850 euro (42 % no kopējām izmaksām) veido pašvaldības līdzfinansējums, ko paredzēts nodrošināt no pašvaldības budžeta līdzekļiem.
Projekta apstiprināšanas gadījumā ir iespējams saņemt avansa maksājumus līdz 60 % no projektam apstiprinātā finansējuma, ja pieprasītā avansa apmērs ir pamatots ar projekta naudas plūsmu un finansējuma saņēmējs to var izlietot sešu mēnešu laikā attiecīgā saimnieciskā gada ietvaros un ievērojot, ka avansa maksājumi var tikt veikti vairākās daļās un kopējais avansa un starpposma maksājumu apjoms nepārsniedz 90 % no projektam apstiprinātās finansējuma summas, ieskaitot saņemto avansa maksājumu.
Projekts atbilst Ādažu novada Attīstības programmas 2021.–2027. gadam vidēja termiņa prioritātei VTP2 “Darbspējīgas polderu un citas meliorācijas sistēmas” rīcības virziena RV2.1 “Polderu un citu meliorācijas sistēmu attīstība un atjaunošana” uzdevuma:
1) “U2.1.1 “Uzturēt polderu teritorijas” pasākumam Ā2.1.1.1 “Polderu teritoriju attīstība”; 
2)  “U2.1.3: Novērst / mazināt plūdu riskus” pasākumam “C2.1.3.5. Iekārtu/tehnikas un tehnoloģiju iegāde plūdu novēršanas izraisīto seku un risku mazināšanai”. 
Pamatojoties uz Pašvaldību likuma 4. panta pirmās daļas 2.punktu, un Ministru kabineta 2026. gada 29. septembra noteikumiem Nr. 606 “Emisijas kvotu izsolīšanas instrumenta finansēto projektu atklāta konkursa “Plūdu risku mazināšanas, novēršanas un noturības pret plūdiem veicināšanas pasākumi pašvaldībās” nolikums”, kā arī ņemot vērā pašvaldības Projektu uzraudzība komisijas 16.09.2026 atzinumu, Ādažu novada pašvaldības dome
NOLEMJ:
1. Konceptuāli atbalstīt Ādažu novada pašvaldības dalību Emisijas kvotu izsolīšanas instrumenta finansēto projektu atklātajā konkursā “Plūdu risku mazināšanas, novēršanas un noturības pret plūdiem veicināšanas pasākumi pašvaldībās” Ministru kabineta 2026. gada 29. septembra noteikumu Nr. 606 22.2. apakšpunktā paredzētās aktivitātes “Plūdu izraisīto seku novēršanai un noturības pret plūdiem veicināšanai paredzētu iekārtu, tehnikas un tehnoloģiju iegāde” ietvaros, iesniedzot projekta “Ādažu novada plūdu risku novēršanas un reaģēšanas kapacitātes stiprināšana” iesniegumu un paredzot kopējo indikatīvo finansējumu 344 850 euro, tai skaitā EKII līdzfinansējumu 200 000 euro (58%), pašvaldības līdzfinansējums 144 850 euro (42%).
2. Uzdot: 
2.1. Centrālās pārvaldes Attīstības un projektu nodaļai sadarbībā ar pašvaldības aģentūru “Carnikavas komunālserviss” sagatavot un līdz 22.01.2027 (ieskaitot) iesniegt Projekta pieteikumu Vides investīciju fondam. 
2.2. Ādažu novada pašvaldības aģentūrai “Carnikavas komunālserviss” organizēt un veikt projekta ietvaros paredzētās tehnikas un iekārtu iegādei nepieciešamās publiskā iepirkuma procedūru atbilstoši normatīvo aktu prasībām. 
2.3. Centrālās pārvaldes Attīstības un projektu nodaļai precizēt Ādažu novada Attīstības programmas (2021-2027) Rīcības plāna uzdevumu “U2.1.3: Novērst / mazināt plūdu riskus” ar jaunu pasākumu “C2.1.3.5. Iekārtu/tehnikas un tehnoloģiju iegāde plūdu novēršanas izraisīto seku un risku mazināšanai”, mainot tā nosaukumu uz “C2.1.3.5. Projekta “Ādažu novada plūdu risku novēršanas un reaģēšanas kapacitātes stiprināšana” īstenošana” (atbildīgais – pašvaldības aģentūra “Carnikavas komunālserviss”, Attīstības un projektu nodaļa; izpildes termiņš 2026.- 2031.; Finanšu resursi – ES fondu finansējums, Pašvaldības finansējums; indikatīvais finansējums 344 850 euro).
3. Projekta apstiprināšanas gadījumā paredzēt pašvaldības līdzfinansējumu un ar projekta īstenošanu saistītos izdevumus 144 850 euro apmērā pašvaldības Centrālās pārvaldes Attīstības un projektu nodaļas attiecīgā gada budžetā vai, ja nepieciešams, veikt budžeta grozījumus atbilstoši precizētajam projekta budžetam.
4. Projekta apstiprināšanas gadījumā pilnvarot pašvaldības domes priekšsēdētāju parakstīt ar projekta sagatavošanu un īstenošanu saistītos dokumentus. 
5. Lēmuma izpildes kontroli uzdot pašvaldības izpilddirektoram.


Pašvaldības domes priekšsēdētājs						G. Miglāns 

